b'\n_START_ARTICLE_\nLa Barata (Matadepera)\n_START_SECTION_\nDescripci\xc3\xb3\n_START_PARAGRAPH_\nLa casa pairal de La Barata ha estat propietat de la fam\xc3\xadlia des del seu establiment. Situada en l\'antic cam\xc3\xad ral de Barcelona a Manresa, forma un conjunt d\'edificacions juxtaposades que s\'estenen sobre un planell. La part m\xc3\xa9s antiga, l\'Hostal, est\xc3\xa0 situada vora la carretera i conserva els arcs m\xc3\xa9s antics, de punt d\'ametlla, obra del segle XII. Els cossos es van anar afegint segons les necessitats del terreny. A la part m\xc3\xa9s alta hi ha la capella de Sant Roc. La teulada \xc3\xa9s a dues aig\xc3\xbces amb teula \xc3\xa0rab i els murs, arrebossats, donen un aspecte d\'uniformitat al conjunt, fruit de la darrera restauraci\xc3\xb3 que es va fer pels danys ocasionats l\'any 1936 per la Guerra Civil. La restauraci\xc3\xb3 va ser realitzada per l\'arquitecte Jeroni Martorell en els anys 40._NEWLINE_Dues fa\xc3\xa7anes encara conserven dos finestrals g\xc3\xb2tics amb mainell. Cal destacar l\'interior de la casa, que conserva mobiliari de diferents \xc3\xa8poques: la cambra del senyor bisbe d\'estil isabel\xc3\xad, col\xc2\xb7leccions d\'armes, cer\xc3\xa0mica catalana, de vidres, de rosaris, etc._NEWLINE_La capella es dedic\xc3\xa0 a Sant Roc, patr\xc3\xb3 de La Barata. Situada sobre un tossal, a 71 passes del portal anomenat "Major", va ser constru\xc3\xafda pel mestre de cases Ramon Sor\xc3\xads i el seu fill Joan l\'any 1622. S\'hi accedeix per una llarga escalinata de pedra emmarcada per dues fileres de xiprers. La construcci\xc3\xb3 t\xc3\xa9 planta de creu llatina amb una sola nau i cap\xc3\xa7alera plana. La teula \xc3\xa9s amb vessant a dues aig\xc3\xbces. L\'exterior presenta un joc policrom donat per la decoraci\xc3\xb3 en estuc, un encoixinat figurant carreus amb dibuixos geom\xc3\xa8trics contrastant el blanc i el negre. La fa\xc3\xa7ana principal ve centrada per una porta emmarcada per un dintell de pedra i dues pilastres esculpides als laterals. Seguint l\'eix de simetria que centra la porta trobem un petit \xc3\xb2cul fet en pedra sota el v\xc3\xa8rtex de la teulada i sobre aquesta, un campanar d\'espadanya.\n_START_SECTION_\nHist\xc3\xb2ria\n_START_PARAGRAPH_\nProcedents del Regne de N\xc3\xa0pols i de l\'antiga casa dels Comtes de Venosa, els Barata (Baratta) es van instal\xc2\xb7lar a Manresa. L\'any 1330 La Barata, segons l\'escriptura d\'establiment atorgada per fra Guillem, abat del monestir de Sant Lloren\xc3\xa7 del Munt. Francesc Barata i Muntanya va ser te\xc3\xb2leg i escriptor del segle XVI, canonge de Barcelona i prior de l\'Esgl\xc3\xa9sia de Montserrat a Roma. L\'any 1821 Antoni Barata fou Ministre d\'hisenda del segon govern del Trienni Liberal.'